Visma Suomessa

Visman liiketoiminta Suomessa kuului vuonna 2018 maan kymmenen suurimman ohjelmistoyrityksen joukkoon. Visma-konserni on norjalainen ohjelmistoalan palveluyritys. Visma toimii Norjan ja Suomen lisäksi Ruotsissa, Tanskassa, Suomessa, Alankomaissa, Latviassa, Liettuassa, Puolassa, Romaniassa ja Latinalaisessa Amerikassa.

Historia

2001–2015
Vuonna 2001 Visma aloitti toimintansa Suomessa ostamalla ohjelmistoyritys Liinos Oyj:n, joka vaihtoi nimensä Visma Softwareksi.  

Vuonna 2010 Visma osti toiminnanohjausyhtiö Severan.

Lokakuussa 2011 Visma osti porilaisveljesten Heikki ja Mika Taipaleen perustaman Solanum Oy:n, joka myi Passeli-taloushallintaohjelmia.

Tammikuussa 2015 Visma Connsulting osti it-konsultointiyhtiö Digital Illustratedin, joka on erikoistunut Microsoftin pilvipalveluihin.Joulukuussa Visma osti SaaS-pohjaisen ajanvarausjärjestelmään keskittyneen DigitalBooker Finland Oy:n osakekannan ja liitti sen Visma Passeliin.

2016–
Vuonna 2016 Visma osti ValueFramen, StarSoftin, Moveniumin ja Numeronin.

Maaliskuussa 2017 Visma osti Pappila Penkkala Groupin (PPG). Se osti myös OCTO3- ja Megaflex-yritykset. Yhtiön liikevaihto Suomessa oli 152,4 miljoonaa euroa.

Alkuvuonna 2018 Visma osti kiinteistönhallinnan Tampuuri-ohjelmistoa kehittäneen Agenteq Solutionsin, henkilöstö- ja taloushallinnon ohjelmistoyritys Aditro Publicin sekä asiakaspalvelun automatisointia kehittävän Provadin. Yhtiön liikevaihdosta noin 60 prosenttia tuli taloushallinnon toiminnanohjauksesta ja noin neljännes ohjelmistoalan konsultoinnista. Koulujen oppilashallinto-ohjelma Wilma tuotti noin neljä prosenttia liikevaihdosta.  Toisella vuosipuoliskolla se osti muun muassa ennustavaa tekoälyä kehttäneen Weoptitin. Yritysten hallitukset, johto ja organisaatio säilyivät ennallaan. Vismalla ei ollut yhteistä maaorganisaatiota Suomessa, vaikka sillä oli noin 1200 työntekijää. Toimitusjohtaja Juha Mäntylä uskoi, ettei Visman kannata pakottaa kaikkia yhtiöitään samaan muottiin, vaan että ne toimivat parhaiten saadessaan säilyttää oman kulttuurinsa. Visman liikevaihto Suomessa kasvoi yli kolmanneksen noin 206 miljoonaan euroon.

Vuonna 2019 Visma osti Avaintecin. Lokakuussa liikenteenohjauksen valtionyhtiö Traffic Management Finland valitsi liikenteenhallinnan ict-konsultointikumppaneikseen Atostekin, Goforen, Siili Solutionsin ja Visma Consultingin. Marraskuussa Verohallinto valitsi Visman analytiikan, big datan ja tekoälyratkaisujen asiantuntijapalveluiden toimittajaksi.

Elokuussa 2020 Visma osti Salesforce-konsultointiin keskittyneen Biit Oy:n. Visma kertoi myös omistajamuutoksista. Enemmistöosakkeenomistaja Hg nosti osuutensa 54 prosenttiin ja myös toinen omistaja CPPIB kasvatti osuuttaan. Uusina sijoittajina mukaan tulivat sijoituspalveluyhtiöt TPG ja Warburg Pincus. Syyskuussa Biit osti kasvumarkkinointiin keskittyvän Advance B2B:n Salesforce-liiketoiminnan. Lokakuussa Visma Passeli osti verkkomaksamiseen erikoistuneen Paybywayn. Paybywayn PayForm-ratkaisu mahdollistaa verkkokaupoissa monipuoliset maksutavat ja sen kilpailijoita ovat muun muassa Paytrail ja Checkout. Visma osti myös oululaislähtöisen Invian Oy:n, joka kehittää DomaCare-toiminnanohjausjärjestelmää sosiaali- ja terveysalan ammattilaisille. Marraskuussa rautatieliikenteen ohjaus- ja hallintapalveluita tarjoava Finrail valitsi kumppanit rautatieliikenteen hallinnan tietojärjestelmien suunnitteluun ja kehitykseen. Puitesopimuksen arvioitu kokonaisarvo oli noin 8,8 miljoonaa euroa vähintään viiden vuoden aikana. Työn toteutuksesta vastaavat Siili Solutions ja Visma Consulting, kun taas hankkeen päätoimittajana toimii Solita.

Organisaatio

Visman tytäryhtiöiden johto, avainhenkilöt, asiakaspalvelu ja myynti toimivat itsenäisinä, mutta konsernilla on yhteisiä talous-, hr- ja ict-funktioita. Vuonna 2020 Suomen yhtiöissä oli noin 1 500 työntekijää yli kymmenessä yhtiössä, muttei varsinaista maaorganisaatiota. Visma Finland Holdingin hallituksen jäsen Juha Mäntylä vastasi konsernin yhteisistä asioista. Visma nimittää jokaiselle ostetulle yritykselle Visma Championin, jonkun toimitusjohtajan, jonka vastuulla on siirtää uuteen yritykseen konsernin käytännöt ja auttaa oikeiden Visma-kontaktien löytämisessä. Vuonna 2020 Vismalla oli Suomessa yli 100 000 asiakasta.

Suomalaisia Visma-yrityksiä

Visma Enterprise Oy 
Visma Enterprise Oy (ennen Visma InCommunity Oy sekä Starsoft Oy) tarjoaa henkilöstön- ja työvoimanhallinnan sekä opetushallinnon sähköisiä palveluita.

Sen tuotteisiin kuuluu kouluhallinto-ohjelma Primus, sen verkkokäyttöliittymä Wilma ja työjärjestystyökalu Kurre, M2-matkalaskuohjelma, työvoimanhallintajärjestelmä Numeron, työajanseurantajärjestelmä Tiima, henkilöstönhallintajärjestelmä Saima sekä Visma Assi oppilashuoltotyöjärjestelmä.

Visma Enterprise Oy on perustettu vuonna 1997, mutta siihen vuonna 2018 sulautunut Visma InCommunity Oy oli perustettu jo vuonna 1987.

Visma InCommunity Oy (alun perin Starsoft Oy) tuotti Primusta, Wilmaa ja Kurrea ennen kuin Visma osti koko Starsoft Oy:n osakekannan vuonna 2016. Heidän pääkonttorinsa sijaitsi Vaasassa.

Tunnustuksia
Vuonna 2018 Suomen Nuorkauppakamarit -yhdistys valitsi Vuoden nuoreksi menestyjäksi Visma Solutions Oy:n toimitusjohtajan Ari-Pekka Salovaaran.
Vuonna 2019 silloin 18-vuotias koulun ja kodin välinen kommunikaatiokanava Wilman mobiilisovellus sai Parhaan hyötypalvelun palkinnon Best Mobile Service in Finland 2019 -kilpailussa. Wilmalla oli lähes miljoonaa suomalaista mobiilikäyttäjää.
Visma on sijoittunut Suomen parhaat työpaikat -kilpailussa suurten yritysten sarjassa kolmanneksi vuonna 2019 ja toiseksi vuonna 2020. Vuonna 2020 se valittiin Euroopan 29. parhaaksi työpaikaksi.

Lähteet

Aiheesta muualla 
 Yhtiön sivut

Ohjelmistoyhtiöt
Suomen finanssipalveluyhtiöt